Живоин Мишич () е сръбски офицер, маршал. В самото начало на своята четиридесетгодишна служба Мишич участва в Сръбско-турската война от 1876 и в Сръбско-турската война от 1877 – 1878 година като младши серждант, по-късно подпоручик. В тези войни придобива първи знания за военното изкуство. След четиригодишно артилерийско училище, завършва Училището по стрелба в Брук ан дер Лайта, Австро-Унгария и двегодишна подготовка за генералщабна академия. Участва в кратката Сръбско-българска война от 1885 година. Покрай редовната служба 6 години преподава стратегия във Военната академия. След Майския преврат е принудително пенсиониран с чин генералщабен полковник, тъй като е смятан за прекалено близък на свалената династия Обренович. В 1909 година, по време на анексионната криза отново постъпва на служба по лично желание на началника на върховното командване генерал Радомир Путник, който го прави свой помощник. Мишич помага на генерал Путник да състави сръбския боен план за евентуална война с Австро-Унгария.